Picturebook je experimentálnou formou knihy, v ktorej text aj ilustrácie rozprávajú svoj vlastný príbeh, navzájom sa dopĺňajú a posúvajú sa. Presne také je aj nové knižné dielo vizuálnej umelkyne Han Donau. ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

View in browser
NOVÁ KNIHA Z VYDAVATEĽSTVA ARTFORUM Han Donau: Srdce nie je párový orgán Artforum 2025
Picturebook je experimentálnou formou knihy, v ktorej text aj ilustrácie rozprávajú svoj vlastný príbeh, navzájom sa dopĺňajú a posúvajú sa. Presne také je aj nové knižné dielo vizuálnej umelkyne Han Donau. Vo svojom picturebooku sa zamýšľa nad rôznymi formami spolunažívania. Knihu vytvorila ako priateľa, ktorého môžeš stále nosiť pri sebe a môže ťa sprevádzať. Priateľstvo sa vinie celou jej novinkou, ktorú nazvala Srdce nie je párový orgán. Považuje ho za jeden z najdôležitejších vzťahov v živote. Knihu aj venuje: „Minulým, súčasným, budúcim priateľstvám“. Ide už druhý picturebook, ktorý autorka vydáva vo vydavateľstve Artforum.
## O knihe:
Srdce nie je párový orgán je trošku ironickým, mierne spochybňujúcim názvom knihy. Veď ani srdce, ktoré je najväčším symbolom lásky, predsa nemá pár. Autorka sa snaží v knihe preskúmavať motív duality, párovosti. Graficky sa to týka rozloženia strán, myšlienkovo sa zamýšľa nad tým, či môže byť silné puto len s jednou osobou, a aké to je, keď tá jedna osoba nie je kompatibilná a čo udeje, keď ju stratíte. Súčasťou každej knihy je aj exlibris, knižný symbol od Han Donau urobený na mieru čitateľovi či čitateľke. Vytvorila štyri rôzne motívy. Založené sú na postavách z knihy - maják, dom, modrý vták a srdce. Všetky exlibrisy sú číslované a keďže sú štyri druhy, vytvára akési štvorice, kvarteto. Knihy umelkyňa opečiatkovala a očíslovala, každá má tak jedinečnú kombináciu symbolu a čísla.
## O autorke:
Han Donau je ilustrátorka a vizuálna umelkyňa, ktorá v roku 2023 viedla a odborne zastrešovala Bienále ilustrácie Bratislava. Aktuálne žije v zahraničí. Vo Valencii pôsobí v knižnom svete, doúča sa klasické techniky. Pracuje v grafickej dielni, kde robí so sieťotlačou. Absolvovala tu rôzne knižné kurzy, knižnú väzbu, reliéf, linoryt a snaží sa objaviť pre seba nové techniky, ktoré by mohli byť do budúcnosti zaujímavé pre jej projekty. Spolupracuje aj s múzeom detskej knihy v Dolnom Rakúsku. Prvý picturebook vydala Han Donau vo vydavateľstve Artforum v roku 2023. Knihu zaradila porota na Medzinárodnom knižnom veľtrhu v Bologni v roku 2024 do výberu THE BRAW AMAZING BOOKSHELF ako výnimočné dielo spomedzi 3 355 titulov. Dostala sa tiež dostala do výberu v súťaži Najkrajšie knihy Slovenska 2023 a patrí aj k The White Ravens, medzinárodnou knižnicou v Mníchove zvolená medzi najzaujímavejšie tituly z 62 krajín. Jazero bolo vystavené a prezentované v Taliansku, Nemecku, Rakúsku, Česku, Slovensku, momentálne Poľsku, Maďarsku.
## Autorka o knihe:
„Potom, čo v roku 2023 vyšla moja prvá kniha, začala som hneď pracovať na druhej. Iná je v téme, ktorú spracováva, iná je vo formáte. Snažím sa, aby téma kníh súvisela s ich formou. Jazero malo predĺžený formát preto, aby po otočení o 90 stupňov na stránke pôsobilo všetko inak. Išlo o zmenu perspektívy, o tému veľkej a často bolestivej premeny, ktorú v živote neraz zažívame. „Srdce nie je párový orgán“ je skôr maličký kompaktnejší formát, ktorý sa jednoduchšie nosí pri sebe. Je ako priateľ, niečo čo vás dokáže sprevádzať. Zároveň sa hrá s možnosťami použitia dvojstrany, keďže jedna z jej tém sú formy spolužitia. Snažím sa knihy písať tak, aby boli relatívne voľné na interpretáciu. Aj pri Jazere sa stávalo, že každý, kto si knihu prečítal, ju vnímal inak. Dúfam, že sa to bude diať aj teraz. Obe knihy sú písané v druhej osobe, tým pádom, ten kto ju číta, tak sa stáva hlavným hrdinom, hlavnou hrdinkou, a preto to, či je kniha smutná alebo nie, závisí od toho daného človeka. Sama som zvedavá, aké budú reakcie, ale áno, dá sa povedať, že je aj o samote a osamelosti.“
## O výtvarnej redaktore:
Kristína Soboň študovala ilustráciu na bratislavskej Vysokej škole výtvarných umení. Po škole stážovala v Nadácii ilustrátora Miroslava Šaška a vydavateľstve Baobab v Prahe. Pôsobí v Asociácii slovenských ilustrátorov - ASIL ako predsedníčka. V súčasnosti je predsedníčkou Asociácie slovenských ilustrátorov a šéfredaktorka časopisu Slniečko. Ilustrovala zbierky poviedok Dôvod na radosť Soni Urikovej (KK Bagala) a 56, či? Alexandry Salmeli (Aspekt). Tiež ilustrovala knihy: Mário de Andrade: Macunaíma - hrdina bez charakteru (Portugalský inštitút) a Miroslav Mišák: Denníky domorodcov (Artforum) či knihu Jón Kalman Stefánsson: Všeličo o sekvojovcoch a čase (Artforum). V picturebooku Srdce nie je párový orgán pôsobila ako konzultantka pri otázkach typografie, exportovaní a príprave knihy do tlače.
## Úryvky z knihy
Niekedy môže srdce dorásť do takých rozmerov (ako aj to, čo máš ty), že susedstvo naň podáva sťažnosti za výtržníctvo. Napríklad keď myslíš na iných ľudí, začne biť silnejšie. V seizmickej stanici na 2. poschodí vašej bytovky vtedy namerajú 3. stupeň Richterovej stupnice (často pocítiteľné, nespôsobuje škody, odhadom sa vyskytne okolo 49 000 krát za rok). Keď sa ti sníva, že mizneš v dave, začne tĺcť úplne zbesilo a hornej pani susede vyskočia zuby z pohárika, ktoré má položené na nočnom stolíku tesne pri hlave. (4. stupeň Richterovej stupnice). Nasledujúcu noc padá domovníkovi zo steny fotografia korytnačky, ktorá prežila aj republiku, no nerozbije sa, pretože je to korytnačka a teda je odolná. Dopadá však na škatuľu mlieka, ktoré sa okamžite rozleje a vtedy je hádam už každému jasné, že im ani plač nepomôže. poznám ťa zblízka poslepiačky, po hmate ale nie v dave ______ Existujú ľudia, čo by chceli mať veľké srdce, kľudne aj o veľkosti melóna, no ty nevieš, či toho vzruchu spôsobovaného tvojím verným spoločníkom nie je akosi priveľa. Ten hluk ťa desí. Napríklad osobne upredňostňuješ vaňu pred morom. Vidno až na dno. Môžeš si tam pridať bublinky, vybrať vôňu a počet gumových kačíc. Lenže hruď máš tak veľkú, že sa do žiadnej vane nezmestí. Pri poslednom kúpaní sa v mori, vlny kontrolovali sily mimo tvoj dosah, soli tam niekto pridal priveľa a za tlkotom srdca sa začali zbiehať bájne veľryby. Ani more v porovnaní s tvojím srdcom netuší, čo je to nepokoj. Jedného dňa susedstvo spíše petíciu proti bubnovaniu a neostáva ti nič iné, len sa so srdcom rozlúčiť. Vysťahuješ ho za mesto, do malého domu na lúku. Dom má dvere, ale žiadne okná, aby sa srdce neopálilo nerovnomerne, alebo aby mu cez okno neprefúklo komory. Dá sa ho prísť navštíviť, no musíš klopať len v určitom rytme, aby sa nevyvolala arytmia. Srdce nie je párový orgán. ryba, dnes odíď už neplávaj v jazere veď nie si oblak
Zdroje https://www.litcentrum.sk Tento newsletter pripravila Lucia Marcinátová
Vydavateľstvo Artforum
Vydavateľstvo Artforum vzniklo v roku 2007 keď sme sa rozhodli, že ideme naozaj niečo spraviť s tým, že nám na pultoch (najmä našich) kníhkupectiev chýbajú pre nás osobne kľúčové knihy.
Tento knižný spravodaj sme posielali na adresu xxx@ureader.com
Ak nechcete aby sme Vám tieto e-maily posielali, nebudeme: